Komisjoni määrus (EÜ) nr 263/2002,

13. veebruar 2002,

millega muudetakse määrust (EÜ) nr 2550/2001, milles sätestatakse lamba- ja kitselihaturu ühist korraldust käsitleva nõukogu määruse (EÜ) nr 2529/2001 üksikasjalikud rakenduseeskirjad lisatasukavade kohta

EUROOPA ÜHENDUSTE KOMISJON,

võttes arvesse Euroopa Ühenduse asutamislepingut,

võttes arvesse nõukogu 15. detsembri 1998. aasta määrust (EÜ) nr 2799/98, millega kehtestatakse põllumajanduse eurol põhinev valuutakord, [1] eriti selle artiklit 9,

võttes arvesse nõukogu 19. detsembri 2001. aasta määrust (EÜ) nr 2529/2001 lamba- ja kitselihaturu ühise korralduse kohta, [2] eriti selle artikli 4 lõiget 6, artikli 5 lõiget 4 ja artikli 11 lõiget 3,

ning arvestades järgmist:

(1) Komisjoni määrusega (EÜ) nr 2550/2001 [3] sätestatakse lamba- ja kitselihaturu ühist korraldust käsitleva nõukogu määruse (EÜ) nr 2529/2001 üksikasjalikud rakenduseeskirjad lisatasukavade kohta, kuid ei määratleta seda, kuidas lisatasusid ja toetusi omavääringusse ümber arvestada nendes liikmesriikides, kus ei ole eurot kasutusele võetud. Seepärast on vaja määratleda omavääringusse ümberarvestamise meetod ning eelkõige rakendusjuht ja kohaldatav vahetuskurss.

(2) Määruse (EÜ) nr 2799/98 artikli 3 lõikes 2 sätestatud kriteeriumide kohaldamisel on kohane määrata rakendusjuhuks selle kalendriaasta esimene päev, mille eest lisatasusid makstakse. Kohaldatava vahetuskursi osas sätestatakse komisjoni määruses (EÜ) nr 2808/98 [4] (viimati muudetud määrusega (EÜ) nr 2452/2000 [5]) põllumajanduse eurol põhineva valuutasüsteemi üksikasjalikud rakenduseeskirjad põllumajandussektoris. Kõnealuse määruse artiklis 1 sätestatakse, et vahetuskursina kasutatakse Euroopa Keskpanga (EKP) viimast enne rakendusjuhtu fikseeritud kurssi.

(3) Lamba- ja kitselihaturu ühise korralduse eesmärkide saavutamiseks tuleks rakendusjuhu kuupäeval kehtiv vahetuskurss kindlaks määrata nii, et oleks põhimõtteliselt tagatud, et need toetused, lisatasud ja summad ei teeks riigi omavääringusse ümberarvestamisel läbi suuri kõikumisi, mis on tingitud teataval kuupäeval kehtivast vahetuskursist. Parim lahendus tundub olevat lisatasu andmise aluseks olevale aastale eelneval kuul kohaldatavate vahetuskursside pro rata temporis põhimõttel arvutatava keskmise kasutamine.

(4) Käesoleva määrusega ettenähtud meetmed on kooskõlas lamba- ja kitselihaturu korralduskomitee arvamusega,

ON VASTU VÕTNUD KÄESOLEVA MÄÄRUSE:

Artikkel 1

Määrusele (EÜ) nr 2550/2001 lisatakse järgmine artikkel:

"IIIa PEATÜKK

ÜLDSÄTTED

Artikkel 18a

Omavääringusse ümberarvestamine

Määruse (EÜ) nr 2529/2001 artiklites 4, 5 ja 11 osutatud lisatasude ja toetuste summa suhtes kohaldatava põllumajandusliku ümberarvestuskursi rakendusjuht on selle aasta algus, mille suhtes makstakse lisatasu või toetust.

Kasutatavaks vahetuskursiks on rakendusjuhu kuupäevale eelnevas detsembrikuus kohaldatavate vahetuskursside pro rata temporis põhimõttel arvutatud keskmine. Selle määrab kindlaks komisjon rakendusjuhu kuupäevale järgneva kuu jooksul."

Artikkel 2

Käesolev määrus jõustub seitsmendal päeval pärast selle avaldamist Euroopa Ühenduste Teatajas.

Käesolevat määrust kohaldatakse alates 1. jaanuarist 2002.

Käesolev määrus on tervikuna siduv ja vahetult kohaldatav kõikides liikmesriikides.

Brüssel, 13. veebruar 2002

Komisjoni nimel

komisjoni liige

Franz Fischler

[1] EÜT L 349, 24.12.1998, lk 1.

[2] EÜT L 341, 22.12.2001, lk 3.

[3] EÜT L 341, 22.12.2001, lk 105.

[4] EÜT L 349, 24.12.1998, lk 36.

[5] EÜT L 282, 8.11.2000, lk 9.

--------------------------------------------------